CELEX: 32016R1614
Language: bg
Date: 2016-09-08 00:00:00
Title: Делегиран регламент (ЕС) 2016/1614 на Комисията от 8 септември 2016 година за определяне на временни извънредни мерки за млекопреработвателната промишленост под формата на удължаване на периода на прилагане на публична интервенция за обезмаслено мляко на прах през 2016 г., за определяне на по-ранна начална дата на периода на публичната интервенция за обезмаслено мляко на прах през 2017 г. и за дерогация от Делегиран регламент (ЕС) 2016/1238 по отношение на продължаването на прилагането на Регламент (ЕО) № 826/2008 по отношение на помощта за частно складиране съгласно Регламент за изпълнение (ЕС) № 948/2014 и на Регламент (ЕС) № 1272/2009 по отношение на публичната интервенция съгласно настоящия регламент

9.9.2016   
            
            
               BG
            
            
               Официален вестник на Европейския съюз
            
            
               L 242/15
            
         ДЕЛЕГИРАН РЕГЛАМЕНТ (ЕС) 2016/1614 НА КОМИСИЯТА
   от 8 септември 2016 година
   за определяне на временни извънредни мерки за млекопреработвателната промишленост под формата на удължаване на периода на прилагане на публична интервенция за обезмаслено мляко на прах през 2016 г., за определяне на по-ранна начална дата на периода на публичната интервенция за обезмаслено мляко на прах през 2017 г. и за дерогация от Делегиран регламент (ЕС) 2016/1238 по отношение на продължаването на прилагането на Регламент (ЕО) № 826/2008 по отношение на помощта за частно складиране съгласно Регламент за изпълнение (ЕС) № 948/2014 и на Регламент (ЕС) № 1272/2009 по отношение на публичната интервенция съгласно настоящия регламент
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 219, параграф 1 във връзка с член 228 от него,
   като има предвид, че:
   
               (1)
            
            
               Млекопреработвателната промишленост е изправена пред смущения на пазара, дължащи се на голямо несъответствие между търсенето и предлагането.
            
         
               (2)
            
            
               Производството на обезмаслено мляко на прах в Съюза се е увеличило с 18 % през периода от януари до април 2016 г. в резултат на увеличеното производство на мляко, докато през същия период износът е намалял с 8 %. Износът на обезмаслено мляко на прах традиционно представлява около 40—50 % от общото производство на обезмаслено мляко на прах в Съюза.
            
         
               (3)
            
            
               В резултат на това цените на обезмасленото мляко на прах в Съюза са под натиск.
            
         
               (4)
            
            
               Съгласно член 12, буква г) от Регламент (ЕС) № 1308/2013 публична интервенция за обезмаслено мляко на прах може да се прилага от 1 март до 30 септември. В съответствие с Делегиран регламент (ЕС) 2015/1549 на Комисията (2) през 2016 г. публична интервенция за обезмаслено мляко на прах може да се прилага от 1 януари до 30 септември.
            
         
               (5)
            
            
               С цел да се осигури възможност за бързо използване на всички възможни пазарни мерки и да се предвиди решение, в случай че цените на обезмасленото мляко на прах продължават да падат и смущенията на пазара се задълбочат, е особено важно публичната интервенция за обезмаслено мляко на прах да продължи да се прилага без прекъсване до началото на следващия период на интервенция — 1 март 2017 г.
            
         
               (6)
            
            
               Поради това е целесъобразно периодът за интервенционно изкупуване на обезмаслено мляко на прах през 2016 г. да се удължи до 31 декември 2016 г., а като начална дата на периода за интервенционно изкупуване през 2017 г. да се определи 1 януари.
            
         
               (7)
            
            
               Удължаването на периода за интервенционно изкупуване от 30 септември 2016 г. до 31 декември 2016 г. съвпада с датата на прилагане на Делегиран регламент (ЕС) 2016/1238 на Комисията (3) и Регламент за изпълнение (ЕС) 2016/1240 на Комисията (4), които заменят Регламент (ЕО) № 826/2008 на Комисията (5) и Регламент (ЕС) № 1272/2009 на Комисията (6), считано от 1 октомври 2016 г. С оглед на постигането на последователност и правна сигурност е целесъобразно да се предвиди дерогация, по силата на която Регламент (ЕО) № 826/2008 продължава да се прилага по отношение на заявленията за помощ за частно складиране на обезмаслено мляко на прах, подадени съгласно Регламент за изпълнение (ЕС) № 948/2014 на Комисията (7), а Регламент (ЕС) № 1272/2009 продължава да се прилага по отношение на оферти или тръжни предложения, подадени в съответствие с настоящия регламент.
            
         
               (8)
            
            
               За да могат временните мерки, предвидени в настоящия регламент, да окажат незабавно въздействие върху пазара и да допринесат за стабилизиране на цените, настоящият регламент следва да влезе в сила в деня след деня на публикуването му,
            
         ПРИЕ НАСТОЯЩИЯ РЕГЛАМЕНТ:
   Член 1
   Дерогация от Регламент (ЕС) № 1308/2013
   Чрез дерогация от член 12, буква г) от Регламент (ЕС) № 1308/2013 периодът, през който може да се прилага публична интервенция за обезмаслено мляко на прах през 2016 г., се удължава до 31 декември 2016 г.
   Чрез дерогация от член 12, буква г) от Регламент (ЕС) № 1308/2013 през 2017 г. публична интервенция за обезмаслено мляко на прах може да се прилага от 1 януари до 30 септември.
   Член 2
   Дерогация от Делегиран регламент (ЕС) 2016/1238
   Чрез дерогация от членове 10 и 11 от Делегиран регламент (ЕС) 2016/1238 Регламент (ЕО) № 826/2008 продължава да се прилага по отношение на заявленията за помощ за частно складиране на обезмаслено мляко на прах, подадени преди 1 март 2017 г. съгласно Регламент за изпълнение (ЕС) № 948/2014.
   Чрез дерогация от членове 10 и 11 от Делегиран регламент (ЕС) 2016/1238 Регламент (ЕС) № 1272/2009 продължава да се прилага по отношение на офертите или тръжните предложения за обезмаслено мляко на прах, подадени преди 1 януари 2017 г. съгласно член 1, първа алинея от настоящия регламент.
   Член 3
   Влизане в сила
   Настоящият регламент влиза в сила в деня след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 септември 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 671.
   
      (2)  Делегиран регламент (ЕС) 2015/1549 на Комисията от 17 септември 2015 г. за определяне на временни извънредни мерки за сектора на млякото и млечните продукти под формата на удължаване на периода на прилагане на публична интервенция за масло и обезмаслено мляко на прах през 2015 г. и определяне на по-ранна начална дата на периода на прилагане на публична интервенция за масло и обезмаслено мляко на прах през 2016 г. (ОВ L 242, 18.9.2015 г., стр. 28).
   
      (3)  Делегиран регламент (ЕС) 2016/1238 на Комисията от 18 май 2016 г. за допълване на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (ОВ L 206, 30.7.2016 г., стр. 15).
   
      (4)  Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (ОВ L 206, 30.7.2016 г., стр. 71).
   
      (5)  Регламент (ЕО) № 826/2008 на Комисията от 20 август 2008 г. за определяне на общи правила за предоставянето на помощ за частно складиране на някои земеделски продукти (ОВ L 223, 21.8.2008 г., стр. 3).
   
      (6)  Регламент (ЕС) № 1272/2009 на Комисията от 11 декември 2009 г. за установяване на общи подробни правила за прилагане на Регламент (ЕО) № 1234/2007 на Съвета относно изкупуване и продаване на селскостопански продукти при публична интервенция (ОВ L 349, 29.12.2009 г., стр. 1).
   
      (7)  Регламент за изпълнение (ЕС) № 948/2014 на Комисията от 4 септември 2014 г. за започване на частно складиране на обезмаслено мляко на прах и за предварително определяне на размера на помощта (ОВ L 265, 5.9.2014 г., стр. 18).